|  |  |  |  |  |  |
| --- | --- | --- | --- | --- | --- |
| **Rapporterende enhet:****HF** |  | **Rapportert av: Trude Jensen og Eirik R. Olsen** |  | **Periode:** **15.12.22** |  |

# Økonomirapportering – langtidsprognose 2023-2027

**Bevilgningsvirksomheten**



Langtidsprognosen bygger på faktiske rammer for 2023, inklusiv trekk i rammen basert på statsbudsjett 2023 og trekk grunnet økte energikostnader i 2023. For langtidsperioden legger HF til grunn estimerte langtidsrammer for årene 2024 til 2027, basert på måltall for resultatindikatorene, inklusiv videreført trekk fra statsbudsjett 2023.

Det er ikke gjort noen vurderinger på kostnadssiden etter at trekkene i rammen er lagt inn.

Basert på faktiske eksternt finansierte prosjekter, samt estimater på NFR prosjekter, er det forventet en økning i den totale rammen i langtidsprognosen frem til og med 2026, før den går ned igjen fra 2027. Dette skyldes at det er få institutter på HF som ønsker å ta risikoen ved å legge inn dristigere estimater på EU- prosjekter i årene fremover.

Langtidsprognosen tar høyde for faktisk kostnadsutvikling på driftskostnader de siste fem årene, samt estimert nettobidrag for langtidsperioden, som inkluderer både faktiske eksternt finansierte prosjekter og estimater på nye eksternt finansierte prosjekter.

HF har hatt en økning i akkumulert mindreforbruk i løpet av 2022. Ved utgangen av november er akkumulert mindreforbruk på 175,19 millioner kroner. Økningen i akkumulert mindreforbruk skyldes ubrukte midler etter covid-19, samt økt nettobidrag grunnet tilslag på flere eksternfinansierte prosjekter. Av de 175,19 millioner kronene, er 54,6 millioner kroner av de ubrukte midlene knyttet opp til øremerkinger, som skal avsluttes de nærmeste årene. Øremerkingene har hatt en forsinkelse i aktiviteten, men skal etter planen være ferdig innen år 2024. Dermed er det en økning på driftskostnadene i 2023 og 2024.

På bakgrunn av det akkumulerte mindreforbruket har flere institutter lagt inn forskutteringer på avganger, egenfinansierte rekrutteringsstillinger, samt økning i antall rekrutteringsstillinger fra fakultetet. Dermed vil personalkostnadene øke i årene fremover, før de starter å gå ned fra og med år 2027.

Langtidsprognosen på HF viser at det akkumulerte mindreforbruket skal gå ned mot slutten av langtidsperioden til 21,32 millioner kroner. Dermed vil handlingsrommet reduseres i langtidsperioden. Mye av årsaken til at handlingsrommet går ned er en økning i rekrutteringer som skjer nå og fremover. Det er betydelige antall rekrutteringer som er lagt inn i prognosen. Noen stillinger er allerede tilsatt mot slutten av 2022, mens en del starter i 2023 og årene utover. Nedgangen i handlingsrommet forutsetter at de rekrutteringene som ligger i langtidsperioden går som planlagt, for at mindreforbruket skal reduseres.

HF har ikke lang historikk på økning i nettobidrag og resultatbaserte omfordelingsmidler. Historikken viser at HF gjennomsnittlig har hatt et nettobidrag på 25 millioner kroner pr. år, samt resultatbaserte omfordelingsmidler fra eksterne prosjekter på rundt 9 millioner kroner. De fire siste årene har dette økt og nettobidraget skal opp mot 90 millioner kroner i år 2023, og resultatbaserte omfordelingsmidler skal opp mot 55 millioner kroner i år 2026. Dette gir en økning i inntekter, som gir muligheter for økning på kostnadssiden. Det er viktig for HF at økningen av kostnadene, er mulig å finansiere også etter langtidsperioden. Dette fordi det er usikkerhet rundt utviklingen i nettobidrag og resultatbasert omfordelingsmidler i årene fremover.

De fleste instituttene på HF har ved utgangen av november et akkumulert mindreforbruk. Det er kun et institutt som har et akkumulert merforbruk. Seks av syv institutter legger derfor opp til økt aktivitet og nye rekrutteringer de neste fem årene, for å ta ned mindreforbruket.

HF mener de største risikoene i langtidsperioden er eventuelle ytterligere trekk grunnet statsbudsjettene i årene fremover. HF har ikke lagt til grunn at trekk som endrede reisevaner, studieavgift og underfinansiering av pris- og lønnskompensasjon skal fortsette. Samtidig ser man at år 2023 bringer med seg større trekk enn forutsett tidligere.

HF mener også at det kan være risiko for at økte energikostnader også fortsetter utover år 2023 og inn i år 2024. Det er heller ikke tatt hensyn til noe ytterligere trekk grunnet økte energikostnader utover 2023. Begge disse elementene ville påvirket langtidsprognosen i negativ retning.

Den største usikkerheten i langtidsperioden mener HF er nettobidrag og midler fra resultatbasert omfordeling. Det er foreløpig lagt opp til et litt konservativt nivå på dette i langtidsperioden. Dersom HF skulle fortsette å få tilslag på flere EU prosjekter, vil dette kunne påvirke langtidsprognosen i positiv retning.

HF har ikke tatt i bruk forhåndsdisponeringer.

**BOA-virksomheten**



HF sin portefølje med eksternfinansierte prosjekter fortsetter å vokse. Tabellen viser en solid økning i nettobidraget i årsbudsjett 2023. Dette skyldes oppstart av nye prosjekter, både NFR, EU og øvrige, samt høy prosjektaktivitet på eksisterende prosjekter. Av budsjettert nettobidrag på 92 millioner kroner kommer 60 millioner kroner fra NFR-prosjekter, 22 millioner kroner fra EU-prosjekter, mens resterende 10 millioner kroner kommer fra øvrige finansieringskilder.

Nettobidraget i prognosen er i gjennomsnitt 60,8 millioner kroner per år. Dette snittet er omtrent 3 millioner kroner lavere enn det var i prognosen pr. T3. 2021. Prognosen viser at HF vil dra nytte av den høye prosjektaktiviteten de neste årene, men det forventes en nedgang etter toppen i 2023. Dette skyldes at eksisterende prosjekter avsluttes og at det estimeres lavere nettobidrag på nye prosjekter. Et av prosjektene som fases ut er senteret Multiling som har vært en viktig bidragsyter. HF fikk dessverre ikke tilslag i den femte SFF-runden til tross for flere gode søknader og én finalist.

Situasjonen hos Forskningsrådet har effekt på årsbudsjett 2023. De fleste instituttene har besluttet å fjerne estimert tilslag på NFR-prosjekter i det kommende året ettersom Forskningsrådet kommuniserte kutt og utsettelser. Effekten i prognosen er begrenset da instituttene har opprettholdt estimatet på tilslag av nye prosjekter utover 2023. Dersom Forskningsrådet ser seg nødt til å innføre ytterligere tiltak i fremtiden, kan det bli nødvendig å vende fokus mot andre finansieringskilder for å opprettholde estimert nettobidrag.

Tallene i årsbudsjett 2023 og prognosen forutsetter at aktiviteten på eksisterende prosjekter utføres som planlagt, samt at HF får tilslag på estimerte prosjekter de neste årene. HF har lagt seg på et relativt nøkternt nivå, men det er alltid en risiko knyttet til estimater.

### Årsverksutvikling



Årsverksutviklingen på HF viser at det skal være en økning i antall årsverk i langtidsperioden. Årsverkene skal øke fra dagens nivå (2022). Dette fordi det er planlagt med forskutteringer av avganger og egenfinansierte rekrutteringsstillinger for å ta ned akkumulert mindreforbruk. Fra 2025 vil årsverkene reduseres da flere av avgangene som er forskuttert kommer fra år 2025 til 2027, samt at de egenfinansierte rekrutteringsstillingene strekker seg frem til år 2026. Dette henger sammen med utviklingen i personalkostnader for langtidsperioden.